Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**«Қазақстан Республикасындағы жергілікті мемлекеттік**

**басқару және өзін-өзі басқару туралы» Қазақстан**

**Республикасының Заңына өзгерістер мен**

**толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. «Қазақстан Республикасындағы жергілікті мемлекеттік басқару және өзін-өзі басқару туралы» 2001 жылғы 23 қаңтардағы Қазақстан Республикасының [Заңына](https://online.zakon.kz/Document/?doc_id=38624506):

1) 1-баптың 6-1), 6-2) және 7) тармақшалары мынадай редакцияда жазылсын:

«6-1) жергілікті қоғамдастық жиналысы – осы Заңда айқындалған шектерде және тәртіппен жергілікті маңызы бар мәселелерді шешу үшін жергілікті қоғамдастық жиыны өкілдік берген жергілікті өзін-өзі басқару органы;

6-2) жергілікті қоғамдастық жиыны – осы Заңда белгіленген тәртіппен жергілікті маңызы бар мәселелерді шешуге елді мекен тұрғындарының (жергілікті қоғамдастық мүшелерінің) тікелей қатысуы;»;

«7) жергілікті маңызы бар мәселелер – тиісті әкімшілік-аумақтық бірлік халқының тыныс-тіршілігін тікелей қамтамасыз ету мәселелері, оларды шешуді әкім және (немесе) жергілікті өзін-өзі басқару органдары жүзеге асырады;»;

2) 6-баптың 1-тармағы мынадай мазмұндағы 14-2), 14-3), 14-4), 14-5), 14-6), 14-7) және 14-8) тармақшалармен толықтырылсын:

«14-2) санитариялық тазалау қағидаларын бекіту;

14-3) қоғамдық тәртіпті қамтамасыз етуге қатысатын азаматтарды көтермелеудің өзге де шараларын, сондай-ақ оларға ақшалай сыйақы мөлшерін айқындау;

14-4) коммуналдық мемлекеттік кәсіпорындардың даму жоспарларының орындалуын бақылау және талдау;

14-5) әкімнің халықпен есептік кездесуінде көтерілген проблемаларды әкімдіктердің шешуін мониторингтеу;

14-6) абаттандыру, тұрғын үй-коммуналдық шаруашылық, санитариялық жай-күй және құқық бұзушылықтардың профилактикасы мәселелері бойынша азаматтардың пікірін зерделеу, талдау және есепке алу;

14-7) тұрғын үйлер мен үй маңындағы аумақтардың сақталуын, пайдаланылуын, жөнделуін, абаттандырылуын жақсарту мәселелерін шешуге азаматтарды тарту;

14-8) халық қатысатын бюджеттің іске асырылуын мониторингтеу және бақылау;»;

3) 19-баптың 3-тармағының 4) тармақшасы мынадай редакцияда жазылсын:

«4) мәслихат аппаратының басшысын лауазымға тағайындайды және лауазымнан босатады;»;

4) мынадай мазмұндағы 19-2-баппен толықтырылсын:

«19-2-бап. Мәслихат аппараты басшысының құзыреті

Мәслихат аппаратының басшысы:

1) мәслихат аппаратының қызметіне басшылық жасайды;

2) өз құзыреті шегінде аппараттың қызметін ұйымдастырады, үйлестіреді және бақылайды;

3) мәслихат аппаратының құрылымы мен штат кестесін бекітеді;

4) мәслихат аппаратындағы «Б» корпусының мемлекеттік әкімшілік қызметшілерін мемлекеттік лауазымдарға тағайындайды және мемлекеттік лауазымдардан босатады;

5) мәслихат аппаратының тәртіптік және конкурстық комиссияларының қызметіне жалпы басшылықты жүзеге асырады;

6) қызметтік тәртіптің сақталуын бақылауды жүзеге асырады;

7) мәслихат аппаратының мемлекеттік қызметшілерін іссапарға жіберу, демалыс беру, материалдық көмек көрсету, даярлау, қайта даярлау және біліктілігін арттыру, көтермелеу, үстемеақылар белгілеу мәселелерін шешеді;

8) мәслихат аппараты мемлекеттік қызметшілерінің тәртіптік жауапкершілігі мәселелерін шешеді;

9) өз құзыреті шегінде Қазақстан Республикасының сыбайлас жемқорлыққа қарсы іс-қимыл туралы заңнамасы талаптарының орындалуын қамтамасыз етеді;

10) мәслихат сессияларын, тұрақты және уақытша комиссиялардың отырыстарын ұйымдастырады;

11) мәслихат шешімдерінің жобаларын, депутаттарды іссапарға жіберу жөніндегі және төраға немесе тұрақты комиссияның төрағасы болмаған жағдайда міндеттерді жүктеу жөніндегі бұйрықтарды әзірлейді;

12) депутаттардың біліктілігін арттыру жөніндегі іс-шараларды ұйымдастырады;

13) Қазақстан Республикасының заңнамасында белгіленген санының лимиті шегінде мәслихат аппаратын ұстауға және материалдық-техникалық қамтамасыз етуге арналған шығыстарды айқындайды;

14) Қазақстан Республикасының заңдарында және өзге де нормативтік құқықтық актілерінде жүктелген өзге де өкілеттіктерді жүзеге асырады.»;

5) 21-бапта:

1-тармақ мынадай мазмұндағы 17-1) және 17-2) тармақшалармен толықтырылсын:

«17-1) әкімдіктің бюджет комиссияларының жұмысына қатысуға;

17-2) қажеттілігіне қарай, бюджетті нақтылауға бастамашылық жасауға;»;

4-тармақ мынадай мазмұндағы 3) және 4) тармақшалармен толықтырылсын:

«3) мәслихаттың бір сессиясы ішінде дауыс беру құқығынан айыру;

4) мәслихат сессиясына қатысу құқығынан айыру.

Бұл ретте тұрақты негізде жұмыс істейтін мәслихат депутатына бір күндік жалақысынан айыру түріндегі жаза қосымша қолданылуы мүмкін.

Депутаттарға аталған шараларды қолдануға байланысты мәселелерді дайындауды, сондай-ақ депутаттардың мәслихат пен оның органдарының отырыстарына келуіне мониторингті мәслихат аппараты жүзеге асырады.

Мәслихат депутаттарына осы бапта көзделген жазалау шараларын қолдану туралы мәселеге мәслихат төрағасы не тұрақты комиссия төрағасы бастамашылық жасауы мүмкін.»;

6) 21-1-бап мынадай мазмұндағы алтыншы бөлікпен толықтырылсын:

«Сұрау салу жазбаша нысанда енгізілуі мүмкін және мәслихат сессиясында жария етілуге жатады.»;

7) 22-бап мынадай мазмұндағы екінші бөлікпен толықтырылсын:

«Облыстардың, республикалық маңызы бар қалалардың және астананың, аудандардың мәслихат депутаты мәслихат төрағасының тапсырмаларын орындау үшін, сондай-ақ өз құзыреті шегінде және мәслихаттың әкімшілік-аумақтық шекаралары шегінде өз функциясын орындау үшін іссапарға жіберілген жағдайда, оған заңнамада белгіленген нормалар бойынша іссапар шығыстары төленеді не қызметтік автокөлік беріледі.»;

8) 23-баптың 2-тармағы мынадай редакцияда жазылсын:

«2. Тұрақты негізде жұмыс істейтін мәслихат депутатына Қазақстан Республикасының Президенті мәслихатты таратқан жағдайда және ол жұмысқа орналасқанға немесе зейнеткерлік жасқа жеткенге дейін ай сайын оның орташа айлық жалақысы мөлшерінде жәрдемақы төленеді, бірақ ол мәслихат регламентінде көзделген тәртіппен өкілеттіктері тоқтатылған күннен бастап үш айдан аспауға тиіс.»;

9) 27-баптың 1-тармағы мынадай мазмұндағы 51), 51-1) және   
51-2) тармақшалармен толықтырылсын:

«51) жергілікті өзін-өзі басқару органдарын құру және олардың қызметі үшін ұйымдастырушылық жағдайлар жасау жөніндегі іс-шараларды жүзеге асырады;

51-1) азаматтардың жергілікті өзін-өзі басқаруды жүзеге асыруға тікелей қатысу құқығын іске асыруы үшін жағдайлар жасайды;

51-2) жергілікті қоғамдастықтардың мүшелеріне жергілікті өзін-өзі басқаруды жүзеге асыруға қатысу жөніндегі құқықтары мен міндеттерін түсіндіреді.»;

10) 31-баптың 1-тармағы мынадай мазмұндағы 43), 43-1) және   
43-2) тармақшалармен толықтырылсын:

«43) жергілікті өзін-өзі басқару органдарын құру және олардың қызметі үшін ұйымдастырушылық жағдайлар жасау жөніндегі іс-шараларды жүзеге асырады;

43-1) азаматтардың жергілікті өзін-өзі басқаруды жүзеге асыруға тікелей қатысу құқығын іске асыруы үшін жағдайлар жасайды;

43-2) жергілікті қоғамдастықтардың мүшелеріне жергілікті өзін-өзі басқаруды жүзеге асыруға қатысу жөніндегі құқықтары мен міндеттерін түсіндіреді.»;

11) 35-бап мынадай мазмұндағы 1-5-тармақпен толықтырылсын:

«1-5. Аудандық маңызы бар қаланың, ауылдың, кенттің, ауылдық округтің әкімі Қазақстан Республикасының Президенті айқындайтын тәртіппен және мерзімдерде халықпен тұрақты кездесулер өткізеді және:

1) жергілікті қоғамдастық жиынына қатысушылардың кемінде үштен екісінің бастамасы бойынша жергілікті қоғамдастық жиналысын таратады;

2) жергілікті қоғамдастық жиындарына бастамашылық жасайды.»;

12) 39-2-баптың 2-тармағының 3) тармақшасындағы «ықпал етуге міндетті.» деген сөздер «ықпал етуге;» деген сөздермен ауыстырылып, мынадай мазмұндағы 4) тармақшамен толықтырылсын:

«4) жергілікті өзін-өзі басқару органдарының отырыстарына қатысуға міндетті.»;

13) 39-3-бапта:

мынадай мазмұндағы 3-2-тармақпен толықтырылсын:

«3-2. Жергілікті қоғамдастық жиналысын ұйымдастыру және тарату туралы шешімді жергілікті қоғамдастық жиыны қабылдайды.»;

5-тармақ мынадай мазмұндағы төртінші бөлікпен толықтырылсын:

«Жергілікті қоғамдастық жиынының бастамашылары тиісті аудан әкімін жергілікті қоғамдастық жиынын өткізу туралы болжамды жиын күнінен 10 күн бұрын хабардар етуге міндетті.»;

мынадай мазмұндағы 5-1-тармақпен толықтырылсын:

«5-1. Жергілікті қоғамдастық жиындарын өткізу тәртібі регламентте айқындалады.

Жергілікті қоғамдастық жиындарын өткізу регламентін уәкілетті орган әзірлейді және бекітеді.»;

14) 39-7-бап мынадай редакцияда жазылсын:

«39-7-бап. Аумақтық өзін-өзі басқару

1. Аумақтық өзін-өзі басқару азаматтардың тұрғылықты жері бойынша республикалық немесе облыстық маңызы бар қала, астана аумағының бөлігінде жергілікті маңызы бар мәселелерді дербес шешу, оның ішінде өз жауапкершілігімен мәслихаттармен өзара іс-қимыл жасау арқылы шешу мақсатында өзін-өзі ұйымдастыру нысанын білдіреді.

2. Азаматтар жиынына сайланатын жергілікті өзін-өзі басқарудың аумақтық кеңесі аумақтық өзін-өзі басқарудың өкілді органы болып табылады.

3. Жергілікті өзін-өзі басқарудың аумақтық кеңесі қалалық мәслихат депутаттарын сайлау бойынша бір немесе бірнеше сайлау округтері шегінде құрылады және жұмыс істейді.

4. Аумақтық кеңес туралы ережені, оның қалыптастыру тәртібі мен сандық құрамын қоса алғанда, тиісті аумақтың халық санын ескере отырып, қала мәслихаты бекітеді.

5. Аумақтық өзін-өзі басқару жиыны аумақтық кеңесті құру немесе тарату, сондай-ақ оның мүшелерін сайлау мәселелері бойынша өткізіледі.

6. Аумақтық өзін-өзі басқару жиындарын ұйымдастыру және өткізу тәртібі уәкілетті орган әзірлейтін және бекітетін қағидаларда белгіленеді.

7. Тиісті сайлау округі бойынша сайланған мәслихат депутаты жергілікті өзін-өзі басқарудың аумақтық кеңесінің құрамына кіруге құқылы.

8. Кеңес мүшелерінің өкілеттік мерзімі төрт жылды құрайды.

9. Аумақтық кеңес жұмысының негізгі нысаны оның отырыстары болып табылады, оларды өткізу тәртібі кеңестің бірінші отырысында бекітілетін регламентте айқындалады.

10. Кеңестің қызметіне басшылықты оның мүшелерінің арасынан төрт жыл мерзімге сайланатын төраға жүзеге асырады.

11. Кеңес төрағасы кеңестің жұмыс жоспарын әзірлеуді, отырыстарға материалдарды дайындауды ұйымдастыруды қамтамасыз етеді, кеңес мүшелерін отырыстардың өтетін орны, уақыты және күн тәртібі туралы хабардар етеді.

12. Республикалық немесе облыстық маңызы бар қаланың, астананың мәслихаты оның сессияларында қарауды талап ететін мәселелер бойынша аумақтық кеңеспен тұрақты негізде өзара іс-қимыл жасайды.

13. Жергілікті өзін-өзі басқарудың аумақтық кеңесі мынадай функцияларды:

1) жергілікті қоғамдастықтың басым міндеттерін айқындауды;

2) жергілікті маңызы бар мәселелер бойынша ұсыныстар жіберуді қоса алғанда, жергілікті мемлекеттік басқару органдарымен және мәслихаттармен өзара іс-қимыл жасауды;

3) мемлекеттік басқару органдарының қатысуын талап етпейтін жергілікті маңызы бар мәселелерді дербес шешуді;

4) мүліктің меншік иелері бірлестіктерімен және көппәтерлі үйлерді басқару субъектілерімен өзара іс-қимыл жасауды, сондай-ақ азаматтарды тұрғын үйлер мен үй маңындағы аумақтарды күтіп-ұстауды, пайдалануды және абаттандыруды жақсартуға тартуды;

5) кеңес туралы ережеде көзделген өзге де өкілеттіктерді іске асыруды жүзеге асырады.

14. Аумақтық кеңестің шешімдері хаттамамен ресімделеді, тиісті мемлекеттік басқару және (немесе) жергілікті өзін-өзі басқару органдарына жіберіледі және 15 күнтізбелік күн ішінде міндетті түрде қаралуға жатады.

15. Кеңес мүшелерінің қалалық мәслихаттың сессияларына және оның тұрақты комиссияларының отырыстарына қатысуға құқығы бар.

16. Жергілікті өзін-өзі басқарудың аумақтық кеңесі заңды тұлға мәртебесіне ие емес.

17. Аумақтық кеңестің қызметін ұйымдастырушылық қамтамасыз етуді қала (немесе қала құрамындағы аудан) әкімдігі жүзеге асырады.»;

15) мынадай мазмұндағы 39-8-баппен толықтырылсын:

«39-8-бап. Жергілікті маңызы бар мәселелер

Жергілікті маңызы бар мәселелерге:

1) жергілікті атқарушы органға елді мекендерді сумен жабдықтауды ұйымдастыру және жергілікті қоғамдастық аумағында су пайдалану мәселелерін реттеу жөнінде ұсыныстар әзірлеу және жіберу;

2) жергілікті маңызы бар жолдарды салуды, пайдалануды және   
күтіп-ұстауды қоса алғанда, олардың жұмыс істеуін қамтамасыз етуге жәрдемдесу;

3) жергілікті қоғамдастық тұрғындары үшін мәдени-демалыс қызметін ұйымдастыру үшін жағдайлар жасау;

4) тарихи, ұлттық және мәдени дәстүрлер мен әдет-ғұрыптарды дамытуға жәрдемдесу;

5) жергілікті атқарушы органмен бірлесіп, білім беру, денсаулық сақтау және мәдениет мекемелерінің қызметін әкімшілік-ұйымдық және материалдық-техникалық ұйымдастыру;

6) жергілікті қоғамдастық аумағында дене шынықтыру мен спортты дамыту үшін жағдайларды қамтамасыз етуге жәрдемдесу;

7) волонтерлік қызметті қолдау саласындағы мемлекеттік саясатты жүзеге асыруға қатысу;

8) орман қорын сақтауға, қорғауға, пайдалануға, ормандарды молықтыру мен орман өсіруге қатысу, сондай-ақ өсімдіктер карантині жөніндегі іс-шараларды орындауға қатысу;

9) агроөнеркәсіптік кешен мен ауылдық аумақтарды дамыту саласындағы жергілікті маңызы бар мәселелерді шешуге қатысу;

10) жергілікті атқарушы органдармен бірлесіп, жайылымдарды басқаруға және пайдалануға қатысу;

11) қоршаған ортаға қатысты мәселелер бойынша шешімдер қабылдауға жәрдемдесу;

12) жергілікті атқарушы органдарға жергілікті қоғамдастық аумағында орналасқан елді мекендердің санаттарын, шекаралары мен атауларын өзгерту және әкімшілік-аумақтық құрылыстың өзге де мәселелерін шешу жөнінде ұсыныстар енгізу;

13) жергілікті атқарушы органдарға олардың атауларының транскрипцияларын нақтылау жөнінде ұсыныстар енгізу;

14) жергілікті қоғамдастық аумағында төтенше жағдайлардың, оның ішінде әлеуметтік сипаттағы төтенше жағдайлардың алдын алу және оларды жоюға қатысу жөніндегі іс-шараларды жүзеге асыру;

15) елді мекендердің жерлерін және ауыл шаруашылығы мақсатындағы жерлерді реттеуге, сондай-ақ жергілікті қоғамдастық аумағында жер пайдалануға байланысты мәселелерді шешуге жәрдемдесу;

16) әкім аппаратымен бірлесіп, коммерциялық мақсаттарда пайдалануды қоса алғанда, коммуналдық меншікті басқару;

17) әкім аппаратымен бірлесіп, коммуналдық тұрғын үй қорын қоса алғанда, коммуналдық меншікке жататын объектілерді салуды, реконструкциялауды және жөндеуді ұйымдастыру;

18) құрылыс мердігерлігі шарты бойынша орындалған жұмыстардың нәтижелерін қабылдауға қатысу, дайын жобалау-сметалық құжаттаманы келісу;

19) жергілікті қоғамдастық аумағында кооперациялар ұйымдастыру;

20) туысы жоқ адамдарды жерлеуді ұйымдастыруға жәрдемдесу;

21) мүгедектігі бар адамдардың денсаулық жағдайын, қажеттіліктері мен мүмкіндіктерін ескере отырып, оларды оқыту, кәсіптік даярлау, лайықты жұмыс тауып беру және жұмысқа орналастыру үшін қажетті жағдайлар жасауға жәрдемдесу;

22) өкілді және атқарушы органдарға құқық бұзушылықтардың, терроризмнің, экстремизмнің профилактикасына жәрдемдесу;

23) тұрмыстық зорлық-зомбылық профилактикасын жүргізуге жәрдемдесу;

24) Қазақстан Республикасының заңдарында белгіленген басқа да мәселелер жатады.».

2-бап. Осы Заң алғашқы ресми жарияланған күнінен кейін күнтізбелік он күн   
  
  
өткен соң қолданысқа енгізіледі.

**Қазақстан Республикасының**

**Президенті**